Komisijos reglamentas (EB) Nr. 1471/2003
2003 m. rugpjūčio 20 d.
pranešantis apie eksporto licencijų skyrimą sūriams, 2004 m. skirtiems eksportuoti į Jungtines Amerikos Valstijas pagal tam tikras kvotas, atsirandančias dėl GATT susitarimų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1255/1999 dėl bendro pieno ir pieno produktų rinkos organizavimo [1] su paskutiniais pakeitimais, padarytais Reglamentu (EB) Nr. 806/2003 [2], ypač į jo 30 straipsnį,
kadangi:
(1) 1999 m. sausio 26 d. Komisijos reglamento (EB) Nr. 174/1999, nustatančio išsamias specialiąsias taisykles dėl pieno ir pieno produktų eksporto grąžinamųjų išmokų [3], su paskutiniais pakeitimais, padarytais Reglamentu (EB) Nr. 1392/2003 [4], 20 straipsnis numato, kad eksporto licencijos sūriams, skirtiems eksportuoti į Jungtines Amerikos Valstijas ir sudarantiems dalį kvotos pagal susitarimus, sudarytus daugiašalių prekybos derybų metu, gali būti skiriamos vadovaujantis atskira tvarka, pagal kurią Jungtinėse Valstijose gali būti paskirti privilegijuotieji importuotojai.
(2) Tokią tvarką reiktų numatyti 2004 m. eksportui, o papildomas su juo susijusias taisykles irgi reiktų nustatyti.
(3) Administruodamos importą, kompetentingos JAV institucijos atskiria papildomą Europos bendrijai suteiktą Urugvajaus raunde numatytą kvotą ir Tokijo raunde numatytas kvotas; kadangi eksporto licencijas reiktų skirti, kai būtina, atsižvelgiant į tam tikrų produktų grupių pasiskirstymą pagal kvotos rūšį.
(4) Siekiant užtikrinti prekybininkų, pateikiančių poreikių pasiūlymus pagal tokią atskirą tvarką, stabilumą ir saugumą, tikslinga nustatyti datą, nuo kurios laikoma, jog pagal Reglamento (EB) Nr. 174/1999 1 straipsnio 1 dalį paraiškos buvo paduotos.
(5) Šiame reglamente numatytos priemonės atitinka Pieno ir pieno produktų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Eksporto licencijos 0406 KN kode klasifikuojamiems produktams, skirtiems eksportuoti į Jungtines Amerikos Valstijas pagal papildomą kvotą, skiriamą pagal Urugvajaus raunde sudarytus susitarimus (toliau - UR kvota) bei pagal tarifų kvotas, pirmiausia numatytas Tokijo raunde ir Jungtinių Valstijų suteiktas Austrijai, Suomijai ir Švedijai pagal I priede nurodytą Urugvajaus raundo XX sąrašą (toliau - TR kvota), išduodamos pagal Reglamento (EB) Nr. 174/1999 20 straipsnio nuostatas.
2 straipsnis
1. Paraiškos dėl laikinųjų licencijų kompetentingoms institucijoms pateikiamos nuo 2003 m. rugsėjo 1 d., bet ne vėliau kaip rugsėjo 10 d. Paraiškos nepriimamos, jei jose nėra visos Reglamento (EB) Nr. 174/1999 20 straipsnio 2 dalyje nurodytos išsamesnės informacijos ir ten pat minėtų dokumentų.
2. Kai tai pačiai produktų grupei, nurodytai I priedo 2 skiltyje, skiriamas kiekis paskirstomas tarp UR kvotos ir TR kvotos, paraiškose licencijai gali būti nurodoma tik viena iš šių kvotų ir tiksliai nurodant kuri, aiškiai nurodant grupės ir kvotos identifikavimą nurodytą I priedo 3 skiltyje.
3. Paraiškose licencijai turi būti nurodyta ne daugiau kaip 40 % visos I priedo 4 skiltyje nurodytos produktų grupės bei visos susijusios kvotos kiekio.
4. Paraiškos nepriimamos, kol pareiškėjai raštu nenurodo, jog jie nepateikė kitų paraiškų dėl tos pačios grupės produktų ir dėl tos pačios kvotos ir tol, kol jie neįsipareigoja to nedaryti. Jei pareiškėjas pateikia skirtingas paraiškas dėl tos pačios grupės produktų ir dėl tos pačios kvotos vienoje ar keliose valstybėse narėse, nepriimama nė viena jo paraiška.
5. 1 ir 2 dalyse nurodyta išsami informacija pateikiama pagal II priede pateiktą modelį.
6. Reglamento (EB) Nr. 174/1999 1 straipsnio 1 dalyje teigiama, kad visos paraiškos, pateiktos per atitinkamą laikotarpį, yra paduotos 2003 m. rugsėjo 1 d.
3 straipsnis
Per penkias darbo dienas valstybės narės praneša Komisijai apie dėl kiekvienos produktų grupės ir, kai taikoma, dėl I priede nurodytų kvotų teikiamų paraiškų padavimo laikotarpio pabaigą. Visi pranešimai, įkaitant nulinius pranešimus, atliekami teleksu ar faksimiliniu pranešimu pagal III priede pateiktą modelį. Pranešimas dėl kiekvienos grupės ir, kai taikoma, dėl kiekvienos kvotos, susideda iš:
- pareiškėjų sąrašo,
- kiekvieno pareiškėjo paraiškose nurodytų kiekių, suskirstytų pagal eksporto grąžinamosios išmokos pieno produktams kodą bei tų produktų aprašymą pagal Jungtinių Amerikos Valstijų suvienodintą tarifų katalogą (2003),
- per trejus ankstesnius metus pareiškėjo eksportuotų tų produktų kiekių,
- pareiškėjo paskirto importuotojo pavadinimo ir adreso bei informacijos, ar importuotojas yra pareiškėjo filialas.
4 straipsnis
Vadovaudamasi Reglamento (EB) Nr. 174/1999 20 straipsnio 3-5 dalimis, Komisija nedelsdama nusprendžia dėl licencijos skyrimo ir apie tai praneša valstybėms narėms ne vėliau kaip 2003 m. spalio 31 d.
5 straipsnis
Šio reglamento 3 straipsnyje bei Reglamento (EB) Nr. 174/1999 20 straipsnio 2 dalyje nurodyta informacija patikrinama iki galutinių licencijų išdavimo ir ne vėliau kaip 2003 m. gruodžio 31 d.
Kai nustatoma, jog prekybininkas, kuriam buvo išduota laikinoji licencija, pateikė neteisingą informaciją, licencija atšaukiama, o užstatas konfiskuojamas.
6 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. rugpjūčio 20 d.